Avokadobome-projek in George geloods | George Herald
Avokadobome-projek in George geloods
Monday, 05 September 2016, 08:00
Prof. Daan Botha gooi die gat toe nadat die eerste avokadoboom by Bethesda geplant is.
GEORGE NUUS - Die eerste van 200 avokadobome wat onder die Avo's vir Lewe-projek in George se informele nedersettings versprei gaan word, is onlangs geplant.
Dr. Braam Hanekom, direkteur van die Sentrum vir Publieke Getuienis van die Wes-Kaap Sinode, was by die plantery wat by Bethesda, Harry Comay TB-hospitaal, Verenigende Gereformeerde Kerk (VGK), Thembalethu en die George-munisipaliteit geplant is. Die sentrum borg die 200 avokadobome vir die loodsprojek.
Lede van die Avo's vir Lewe-komitee het die bome saam met Hanekom geplant.
Enigiemand kan 'n vennootskap met 'n persoon in 'n informele nedersetting aangaan waarvolgens 'n avokadoboom (maksimum twee per persoon) vir R20 by Bargain Nursery naby die lughawe gekoop kan word. Dit kom met 'n blaadjie met stap-vir-stap instruksies. Avo's vir Lewe is 'n gesamentlike projek van die NGK George-Suid, NGK Tuinedal en VGK Thembalethu en mense wat bome by die kwekery wil gaan haal, moet eers 'n ruilmunt by een van die gemeentes kry.
Volgens ds. Floors Meyer, een van die organiseerders, is dit geënte bome wat binne vier of vyf jaar sal begin dra. 'n Ongeënte avokadoboom lewer eers na ongeveer sewe jaar sy eerste oes.
Mite van twee avokadobome
Prof. Daan Botha, 'n afgetrede plantkundige van Heroldsbaai, sê dit is 'n mite dat twee avokadobome bymekaar geplant moet word om te verseker dat dit dra. "'n Avokadoboom se blom hou twee dae. Wanneer die blom in die middag oopgaan, is dit vroulik.
"Dit verander dan na 'n manlike blom en stuifmeel word vrygestel. Omdat al die blomme nie op dieselfde tyd oopgaan nie, sal daar altyd stuifmeel in die lug wees wat vroulike blomme sal bevrug. Die boom bestuif dus homself, maar net nie in dieselfde blom nie."
Die gedagte agter die projek is om die avokado's in gebiede uit te plaas waar dit heilsame voeding vir gemeenskappe sal bring terwyl verhoudings terselfdertyd gebou word. Dit is ook 'n manier om vergroening in George te bevorder.
Vir meer inligting en om deel te neem, bel pastoor Bonga Mbenenge by 082 676 1354, ds. Pieter van Santen by 076 591 8390 of Meyer by 082 684 2735.
Prof. Daan Botha gooi die gat toe nadat die eerste avokadoboom by Bethesda geplant is. Voor op hul hurke is dr. Braam Hanekom van die Sentrum vir Publieke Getuienis en Celestine Kruger van Avo's vir Lewe. Agter van links is Madelein Meyer (Bethesda se hoof), biskop Donald Harker ('n gas by die geleentheid) en Johan van Jaarsveld (Avo's vir Lewe). Foto: Alida de Beer